google/wiki40b huggingface dataset:
Academy Juvenile Award

Academy Juvenile Award, også kjent som Juvenile Oscar, var en æres-Oscar ble delt ut etter skjønnsmessig vurdering av Board of Governors i Academy of Motion Picture Arts and Sciences (AMPAS) for å hedre «fremragende bidrag» til filmindustrien fra barne- og ungdomsskuespillere under 18 år.
Selve prisen var en miniatyr av den tradisjonelle Oscar-statuetten, og var rundt 18 cm høy. Akademiet delte ut prisen for første gang i 1935 til 6 år gamle Shirley Temple for hennes bidrag det foregående filmåret. Den ble deretter delt ut med jevne mellomrom de neste 25 årene, frem til 1961. Den siste vinneren var 12 år gamle Hayley Mills, som vant prisen for sin rolletolkning i Pollyanna (1960).
Fotball under Middelhavslekene 1979

Fotball under Middelhavslekene 1979. Fotball var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var åttende gangen som fotball var med på programmet under Middelhavslekene. Det var kun en fotballturnering for menn, åtte lag deltok. Jugoslavia vant finalen med 3-0 over Frankrike og Algerie vant bronsefinalen mot Hellas med 2-1.
Rees

Rees er en by i distriktet Kleve i delstaten Nordrhein-Westfalen i Tyskland. Den ligger på høyre bredd av Rhinen, ca. 20 km øst for Kleve. I 2005 var der 22 559 innbyggere. Byen ble grunnlagt i 1228. Rees er den eldste byen i den nedre Rhinen-området.
Canterbury Plains

Slettelandskapet Canterbury Plains er et område på New Zealand sør for byen Christchurch i regionen Canterbury. I nord når slettene fram til foten av åsene Hundalee Hills i Huruni, og i sør går de over i slettene i North Otago på den andre sida av Waitaki River.

Geografi

Canterbury Plains ble dannet av moreneavsetninger i kvartær-tiden under istider i den sene pleistocenperioden, for mellom 3 millioner og 10 000 år siden. Grusmassene ble senere spredd i vifteform av flere av de større elvene, i første rekke Waimakariri, Rakaia, Selwyn og Rangitata. Deler av de tussokgresskledde slettene er egnet for moderat intenst husdyrhold, men er utsatt for tørke, særlig når den dominerande vindretningen er nordvestlig. I slike perioder forekommer værfenomenet, kjent som Nor'west arch, en fønvind, over mye av slettelandet.

Elver

Elvene på Canterbury Plains har et typisk forgrenet løp, og skiller på denne måten slettelandet i North Otago fra det sørlige – på den andre siden av Waitaki, der elvene vanligvis har trangere og mer distinkt formet elveløp, heller enn å breie seg ut i vide, grunne nedsenkinger, som i Canterbury.

Bosetning

De fleste av innbyggerne på Canterbury Plains er bosaat i en rekke større eller mindre byer som ligger i nordøstlig til sørvestlig retning over slettene, og som er bunnet samme ved riksveien New Zealand State Highway 1 og jernbanen Main South railway line. Dette er Christchurch, Ashburton og Timaru, og de mindre Kaiapoi, Dunsandel, Rakaia, Temuka og Glenavy. Andre mindre byer er Rangiora, Leeston, Lincoln, Darfield, Geraldine, Methven og Waimate.

Fauna

Den svært sjeldne snutebillen Karocolens tuberculatus er endemisk på slettene.
Peking Union Medical College

Peking Union Medical College (kinesisk: 北京协和医学院, pinyin: Běijīng xiéhé yīxué yuàn) er en medisinsk høgskole og et sykehus i Dongdan, 3. allé, nr. 9 i Dongcheng, Peking, ved siden av handleområdet Wangfujing. Høgskolen ble grunnlagt i 1906. Den er en av de mest selektive medisinske høgskoler i Folkerepublikken Kina, og er berømt for sin egen del, og også for sin prestisjemessige forbindelse med et av Kinas mest prestisjefylte institusjoner for høyere utdanning.
Mycerinodes

Utseende

Morimopsini er nokså små, kraftige, gråaktige trebukker. De ligner mye på artene i gruppen Dorcadionini.
Dekkvingene er ofte noe knudrete.

Utbredelse

Slekten er bare kjent fra Tanzania.
Grønbakken

Grønbakken er en plass øverst i Drivdalen, ca 4 km sør for Kongsvoll fjellstue. Ved Grønbakken var det tidligere losji hos Grønbakken Gård og Pensjonat, som også var feriehjem for jernbanens kontorpersonale. Tekst.
Grønbakken smie ble bygd i 1942 da det var veganleggsarbeid i området. Vegetaten bygde tidligere mange slike smier i forbindelse med anleggsvirksomhet, men få av dem er bevart i sin opprinnelige form. Grønbakken smie er i god stand.
Grønbakken smie er registrert i Riksantikvarens Kulturminnesøk
Grønbakken er tatt med på nasjonal verneplan for veger, bruer og vegrelaterte kulturminner fra Statens vegvesen.
Brødrene Vaaten

Brødrene Vaaten; Arne og Knut Vaaten, er to norske keramikere. Arne Vaaten gikk i lære hos Jens von der Lippe i tiden 1944-48. Verkstedet de startet i 1950 lå på Lierutsikten i Drammen. I 1956 overtok de Terra keramikkverksted (fra 1946) på Spikkestad i Røyken. I 1956 tok de over «Terra Keramikk», som opprinnelig ble startet i Røyken i 1946.
Huaneng Xinhua kullkraftverk

Huaneng Xinhua kullkraftverk er et kullkraftverk i Daqing i regionen Heilongjiang i det nordlige Kina. Det har en installert produksjonskapasitet på 830 MW fordelt på 6 turbiner, hvorav den siste reaktoren på 300 MW under bygging. Anlegget stod ferdig med de to første turbinene i 2009.
Minde skole

Historie

Skolen kom som et resultat av den sterke utbyggingen rundt Mindedalen fra begynnelsen av 1900-tallet. Dette resulterte i at Fana herred kjøpte en parsell på Grønnestølen med tanke på å bygge en ny folkeskole på sikt. Fra 1912 hadde det vært drevet småskoleklasser med en lærerinne i strøket. I 1918 ble det kjøpt et eget hus til bruk som midlertidig skole, men med stadig økende barnetall sto det klart at man måtte komme i gang med å bygge en ny skole. I 1921 tok man i bruk nye lokaler i den fremtidige lærerboligen, som en avlastning mens den nye skolen ble bygget. Skolen sto ferdig i 1925 med Erling Ross som arkitekt.
Det var uenighet om navnet på den nye skolen. Noen mente den burde hete Grønnestølen, fordi den var bygget på en tomt fra Grønnestølen gård. Selv om Minde-navnet ble det offisielle navnet ble skolen likevel på folkemunne og i mange papirer ofte omtalt som Grønnestølen skole.
Under andre verdenskrig ble Minde skole beslaglagt til Røde Kors-klinikk, og innredet til sykehus. Man måtte dermed finne andre løsninger for elevene. Noen klasser ble flyttet til Storetveit skole, før den også ble omgjort til sykehus, mens andre ble plassert i forsamlingslokaler eller hjemme hos folk som hadde store nok hus til at det var formålstjenlig. 
Bergen Byarkiv oppbevarer arkivet til Minde skole.
Fylkesvei 6014

Fylkesveg 6014 går mellom Syltebøen og Øverås i Nesset kommune. Veiens lengde er 5,9 km.
Frem til 2019 hadde veien betegnelsen Fv192.
Hyde Park (London)

Geografi

Hyde Park er den største av de kongelige parkene i London. Den er grenset i nord av Bayswater Road, i øst av Park Lane, og i sør av Knightsbridge. Lengre nord er Paddington, lengre øst er Mayfair og lengre sør er Belgravia. I sørøst, utenfor parken, er Hyde Park Corner, og bortenfor denne er Green Park, St. James' Park og Buckingham Palace Gardens. Parken har vært listet som kategori I (Grade I) i Registeret for Historiske parker og hager siden 1987, administrert av Historic England.
I vest går Hyde Park sammen med Kensington Gardens. Delelinjen går omtrentlig mellom Alexandra Gate til Victoria Gate via West Carriage Drive og Serpentine-broen. Innsjøen Serpentine er sør for parkens område. Kensington Gardens har vært adskilt fra Hyde Park siden 1728 da dronning Caroline delte dem. Hyde Park dekker 142 hektar (350 acre), og Kensington Gardens dekker 111 hektar (275 acre), noe som gir et totalt areal på 253 hektar (625 acre). I løpet av dagen går de to parkene sømløst i hverandre, men Kensington Gardens stenger ved skumringen, og Hyde Park forblir åpent gjennom hele året fra kl. 5 formiddagen og fram til midnatt.

Tidlig historie

Parkens navn kommer fra Hyde herregård (Manor of Hyde), som var den nordøstlige underavdelingen av herregården Eia (de to andre underavdelingene var Ebury og Neyte), som nå er en del av sentrale London. Det er listet under dette navnet i Domesday Book. Det er antatt at navnet er av angelsaksisk opprinnelse, og henviste til en enhet for målenhet av land, hide, det landområde som var nødvendig for at en familie og de som var avhengige av den kunne leve av dette landområdet. Gjennom middelalderen var Hyde Park en eiendom under Westminster Abbey, og skogene i herregården ble benyttet både som ressurs for brensel og for ly ved jakt.
Vats (Ål)

Vats er en liten fjellbygd i Ål kommune i Buskerud. Bygden har adkomst fra fylkesvei 244 gjennom Votnedalen og Leveld. Vats hadde tidligere flere turistbedrifter. Noen av disse er ombygd til leiligheter,oppkjøpt til andre formål eller leid ut som firmahytte. Siden 60-tallet har bygden blitt  ut med hytter, først spredt, og senere i hyttefelt ved Rødungen, Hesthovda, Bergsjøstølen og Skarslia.
Frem til midten av 2000-tallet var det en privat barneskole i bygda, men denne ble vedtatt nedlagt av kommunestyret i 2003 med 13 mot 12 stemmer. Grendeskolen hadde da 24 elever, som ble planlagt flyttet til skolen i nabobygda, Leveld skule, til store protester fra lokalbefolkningen.
Forente Armenia

Forente Armenia (klassisk rettskrivning: Միացեալ Հայաստան; reformert rettskrivning: Միացյալ Հայաստան, Miatsial Hajastan), også kjent som Stor-Armenia, er et utvidet Armenia som ville omfattet de geografiske områdene som tradisjonelt og historisk sett er en del av det armenske hjemlandet og hovedsakelig har vært befolket av armenere. Ideen om et Armenia som styrer over de områdene det historisk sett har gjort tidligere, har blitt fremmet av diverse individer og organisasjoner i nyere tid, blant annet den armenske revolusjonsføderasjonen (ARF) og ASALA.
ARFs ide om et forent Armenia dekker Vest-Armenia, Republikken Nagorno-Karabakh, Nakhitsjevan og Javakheti. Nagorno-Karabakh og Javakheti er stort sett befolket av armenere. Vest-Armenia og Nakhitsjevan var derimot tidligere befolket av armenere, men etter folkemordet på armenerne forsvant mye av den armenske befolkningen i Vest-Armenia , mens den armenske befolkningen i Nakhitsjevan ble drevet ut i Nagorno-Karabakh-krigen. I 1919 erklærte den armenske regjeringen, da dominert av representanter fra ARF, at Armenia formelt var gjenforent. ARF rettferdiggjør sine krav på området som Vest-Armenia består av med at det som skjedde i freden i Sèvres, har blitt gjort historisk irrelevant av senere historiske hendelser. Å gjøre Vest-Armenia til et armensk område igjen sees på som det endelige målet for anerkjennelsen av folkemordet på armenerne og den hypotetiske erstatningen Armenia ville mottatt for dette.
Den nyeste armenske irredentist-bevegelsen, Karabakh-bevegelsen, som ble startet i 1988, ønsket å gjenforene Nagorno-Karabakh med det som da var Sovjet-Armenia. Etter den påfølgende krigen, Nagorno-Karabakh-krigen, har hovedsakelig armenske militærstyrker kontroll over mesteparten av Nagorno-Karabakh og de nærliggende områdene, som betyr at Armenia og Karabakh er de facto gjenforent. Visse armenske nasjonalister mener at gjenforeningen med Nagorno-Karabakh er begynnelsen på et forent Armenia.
Blå Promenade

Blå promenade er et tusenårsted i Stavanger og er en fire kilometer sammenhengende gangpromenade langs sentrums sjølinje og havnearealer, fra Bjergsted til Badedammen. Visjonen til kommunene var å få: «Et langstrakt uterom med frisk luft for lungene – tilrettelagt med benker og særegne oppholdssteder, en kveldspromenade og joggeløype for sentrumsbeboere i området fra Bjergsted til Badedammen og en turiststi hvor byens historie gjøres kjent gjennom bygninger, monumenter, tavler og skilt»  Siste etappe av Blå promenade skal stå ferdig i løpet av 2010, med benker og oppholdssteder. Promenaden er bygget med flat gatestein, blå lys er felt ned i belegget og markerer kaikanten.
Caroline av Ansbach

Wilhelmine Charlotte Caroline av Brandenburg-Ansbach (født 1. mars/ 11. mars 1683 i Ansbach i Tyskland; død 20. november/ 1. desember 1737 i London) var dronning av Storbritannia og Irland og hertuginne av Braunschweig-Lüneburg gjennom sitt ekteskap med kong Georg II av Storbritannia.

Bakgrunn

Hun ble født i Ansbach i Tyskland som datter av markgreve Johann Friedrich av Brandenburg-Ansbach. Hun var en vakker, intelligent og kultivert kvinne som fikk mange ekteskapstilbud. Hun avviste bl.a. muligheten til å bli dronning av Spania fordi hun ikke ville oppgi sin protestantiske tro. Kort tid senere giftet hun seg med Georg, sønn av kurfyrsten av Hannover, som senere ble britisk konge. Bryllupet fant sted i Hannover i 1705, og deres første barn, prins Fredrik Ludvig, ble født i 1707.

Dronning

Caroline ble dronning da svigerfaren døde i 1727. I de følgende årene førte hun og ektemannen en konstant strid med sin eldste sønn, tronarvingen Fredrik, fyrste av Wales. Han hadde blitt værende i Tyskland, og flyttet først til Storbritannia i 1728 da han var voksen. Fredrik delte ikke farens politiske overbevisninger. Straks han hadde giftet seg ba han parlamentet om en økning av sine inntekter som faren hadde nektet ham. Caroline hadde personlig valgt sønnens brud, Augusta av Sachsen-Coburg-Gotha, men ble snart overbevist om at ekteskapet ikke ville bli lykkelig, noe som imidlertid ikke later til å være riktig. En merkelig episode fulgte, da fyrsten av Wales smuglet sin kone ut av huset midt på natten da hun skulle føde deres første barn, for å sikre at hans mor ikke var til stede ved fødselen.
Caroline fikk ti barn og døde i 1737. Hun ble begravet på Westminster Abbey. Hun og hennes ektemann hadde arrangert to matchende sarkofager med avtagbare sider, slik at de kunne hvile ved siden av hverandre da han døde 23 år senere.
Just a Closer Walk with Thee (sang)

«Just a Closer Walk with Thee» er en tradisjonell amerikansk gospelsang. Mange artister har gjort coverversjoner av den. Fremført enten instrumentalt eller med sang er kanskje «Just a Closer Walk with Thee» det hyppigst spilte nummeret i hymne- og sørgesangdelen i jazzbegravelsene i New Orleans.

Historie

Opphavspersonen til «Just a Closer Walk with Thee» er ukjent.
Sangen ble nasjonalt kjent i 1930-årene, da den afrikansk-amerikanske kirken holdt store musikalske kongresser. I 1940-årene fremførte gospelkvartetter i Sydstatene «Just a Closer Walk with Thee» på helkvelds gospelsangmøter.
Den første kjente innspillingen ble gjort av Selah Jubilee Singers i New York City 8. oktober 1941 (Decca 7872) med Thurman Ruth og John Ford (ledesangere), Fred Baker (ledebaryton), Monroe Clark (baryton), J.B. Nelson (bass) samt Fred Black (på gitar)
Sister Rosetta Tharpe spilte inn sangen 2. desember 1941 with Lucky Millinder and His Orchestra.
I 1950 ble den en millionselger for Red Foley.
En uutgitt hjemmeinspillng eksisterer hvor Elvis Presley fremførte sangen. Den ble gjort i Waco, Texas, 27. mai 1958. Presleys studionnspilling kan høres på  Just a Closer Walk with Thee (2000. Tsjekkisk CD på Memory-etiketten)
Den sto også på reportoraret til Mahalia Jackson, og på youtube finnes et opptak der den aldrende og svært syke sangeren gir en svært sterk framføring av denne på en konsert til ære for Louis Armstrong.
Det er også laget en norsk tekst til denne sangen som ivaretar den religiøse innholdet i originalteksten. Den heter Eg er veik, men sterk er du, og er blant annet spilt inn av SKRUK. Den nynorske teksten er trolig ved Trygve Bjerkrheim.
Tennessee Ernie Ford lå på listene med den i slutten av 1950-årene.
På slutten av 1970-årene hadde mer enn 100 artister spilt inn sangen på plate.

«Hälsa Mikael från mej»

Lasse Green har skrevet en verdslig svensk tekst. Britt Damberg med Mats Olssons orkester har spilt inn sangen. Arr.: Mats Olsson. Den ble utgitt på singlen RCA FAS 695 i 1962.

«Ser du Jan, så hils fra meg»

Lasse Green og Juul Hansen er kreditert som opphavspersoner til den norske teksten. Grynet Molvig hadde en slager med den i 1963.
Underkultur

En underkultur er en vekst eller blanding av vekster som dyrkes sammen med en hovedkultur, feks korn. Underkulturen kan ha flere hensikter; å konkurrere mot ugras, samle næringsstoffer og å hindre erosjon og utvasking av plantenæringsstoffer.
Underkultur er vanlig å benytte seg av i økologisk dyrking av korn, men det oppfordres via tilskudd og økonomiske støtteordninger og til å brukes i konvensjonell dyrking. I økologisk dyrking er grønngjødslingseffekten, eller evnen til å samle nitrogen og andre næringsstoffer viktig. Hovedkulturen får selv liten nytte av næringen som underkulturen samler, men året etter frigjøres denne og blir tilgjengelig for kulturpanten. I praksis kan man regne med en meravling på 40 til 60 kg korn i året etter en underkultur med hvitkløver.
En vanlig frøblanding til bruk som underkultur er en blanding bestående av hvitkløver og raigras. Kløver samler nitrogen fra luften mens raigraset virker som en fangvekst som binder jorden og reduserer utvasking.
Badenoch

Beskrivelse

Det noe udefinerbare området Badenoch dekker bortimot 58 km fra nordøst til sørvest og er 24 km fra nord til sør. Med unntak av dalområdene i Spey og Great Glens består det bortimot fullstendig av ubebodde fjellområder, mange opp til bortimot 900 m i høyden og skogområdene i Alder, Drumochter, Gaick og Feshie som har noen av de beste dådyrområdene i Høylandet.
Badenoch har sine største innsjøer i Loch Laggan og Loch Ericht, og Spey og i tillegg dens utallige elver og bielver.
Jernbanen går gjennom Badenoch fra Dalnaspidal til Boat of Garten. Det er svært lite industri og all bosetning er konsentrert i Kingussie og andre steder i nærheten av Spey.

Historie

Fra 1229 til 1313 hadde Huset Comyn eierandelen til Badenoch. I 1371 ga kong Robert I av Skottland det til sin sønn Alexander Stewart, 1. jarl av Buchan (1343–1405), også kalt «Ulven av Badenoch». Etter et opprør mot kronen ble området overført til Alexander Gordon, 1. jarl av Huntly, og fortsatt i våre dager er tittelen lord av Badenoch til grevinnen av Huntly.
Thomas Knarvik

Bakgrunn og arbeid

Thomas Knarvik vokste opp i Askim. Her gikk han i lære hos billedkunstner Finne Spjudvik. I 1989 begynte han på konservatorskole i Firenze i Italia. og på 1990-tallet var han elev av den klassisk figurative maleren Odd Nerdrum. Han begynte deretter på Statens kunstakademi i Oslo, der han studerte fra 1997 til 2001. Knarvik har siden deltatt på en rekke utstillinger, blant annet med portrettermalerier der formene blir både oppløst og forsterket av røffe strøk og geometriske linjer.
I 2003 sendte NRK White canvas, black hyena - Hvitt lerret, svart hyene, en dokumentarfilm om Knarviks opphold som billedkunstner i naturen i nasjonalparken Masai Mara i Kenya. Knarvik solgte bildene fra dette oppholdet, og reiste tilbake og bygget opp et egettegnet kultursenter for Masaikvinnene i Mara. Dette er nå arbeidsplassen for 120 kvinner.
I 2015 utga Thomas Knarvik  boka In His Name, et kunstprosjekt i form av en samling religionskritiske karikaturtegninger. Det norske forlaget som stod bak utgivelsen, destruerte imidlertid hele opplaget på 2500 eksemplarer før boka ble distribuert. Ifølge Knarvik var grunnen frykt for represalier fra islamister som kunne oppleve satiren hans som blasfemisk. Knarvik har derfor fått en dansk forlegger til å trykke opp et nytt opplag. Vebjørn Selbekk omtalte hendelsen som «et islamismens bokbål» og trakk paralleller til nazistenes brenning av «degenerert litteratur».
Den 16. mai 2016 ble Facebook-profilen til Knarvik slettet. Han har blitt kastet ut tre ganger pga. tegninger publisert der.
Borg (by)

Borg er det opprinnelige navnet på Sarpsborg. Byen ble grunnlagt med navnet Borg i 1016 av Olav den hellige, for å befeste hans herredømme over Østfold og Båhuslen. Byen er også nevnt i kirkehistorien til Ordericus Vitalis fra 1135. Den danske kongen Knut den mektige ble tatt til norsk konge i Borg i 1028. Den norske kongen Inge Krokrygg ble tatt til konge der i 1136.
Byen Borg var setet for det gamle Borgartinget, som kan ha vært et lokalt ting for området rundt byen på 1000-tallet, og som ble til et lokalt ting for hele Viken på 1100-tallet.
Byen ble brent og totalskadd av svenskene i 1567. Innbyggerne valgte da å flytte nærmere havet langs Glomma, og dannet der en ny by som i 1569 fikk navnet Fredriksstad. En del av befolkningen ble værende i Sarpsborg, og bydelen Gleng stammer fra denne tiden. I 1702 ble byen rammet av et kvikkleireskred som tok med seg nesten hele middelalderbyen ut i Glomma. Raset gravde seg nesten gjennom til elven ovenfor Sarpsfossen og tok med seg eventuelle spor etter tidligere bosetning og nesten hele jordborgen. I rasgropa ligger idag industribedriften Borregaard og på toppen av raskanten ligger ruinene av St. Nicolas-kirken og deler vollen rundt byen, side ved side med rester fra Andre verdenskrig.
Sarpsborg fikk fornyet bystatus i 1839 og er idag en del av tettstedet Fredrikstad/Sarpsborg. Borg er ofte foreslått som navn på en sammenslåing av Sarpsborg og Fredrikstad. Det er allerede i dag et nært interkommunalt samarbeid mellom disse to byene, som sammen med Hvaler kommune utgjør Nedre Glomma-regionen.
Sarpsborgs middelaldernavn har også gitt navn til bispedømmet, lokalisert i Fredrikstad, til Borgarting lagmannsrett, med sete i Oslo, og til et bryggeri som er lokalisert i Sarpsborg.
Attentatet mot Charlie Hebdo

Attentatet mot Charlie Hebdo fant sted 7. januar 2015 da redaksjonen i avisen Charlie Hebdo i Paris ble angrepet av to maskerte menn som var bevæpnet med automatvåpen. Den tiltvang seg adgang til redaksjonslokalene, hvorpå de skjøt omkring seg mens de ropte «Allahu Akbar» («Allah er stor»). Det lyktes gjerningsmennene å flykte fra stedet, etter at de hadde myrdet 13 og såret 11 personer. Politiet opplyste senere samme dag at de mistenkte var de to brødrene Said og Cherif Kouachi, som var født og oppvokst i Frankrike, og hvis foreldre hadde innvandret til Frankrike fra Algerie. Politiet jaktet på brødrene i over to døgn, inntil de om formiddagen 9. januar forskanset seg i et trykkeri i byen Dammartin-en-Goële med et gissel. Samme dag oppsto en annen gisseltagning et annet sted i Paris, i et jødisk supermarked i bydelen Porter de Vicennes. I en aksjon som involverte 88.000 politi- og militærmannskaper omringet myndighetene begge bygningene i flere timer. Rundt klokken 17 koordinerte styrkene innsatsen og stormet bygningene; først den hvor Kouachi-brødrene var, her slapp gisselet levende ut, mens begge brødrene ble drept. Kort tid etter stormet politiet supermarkedet og reddet flere av gislene ut. Fire gisler døde og gisseltageren, Amedy Coulibaly, ble drept under aksjonen. Senere på kvelden tok terrorgruppen al-Qaeda på seg ansvaret for Charlie Hebdo-massakren.
Morvina

Utseende

Middelsstore, brune smygere med noen små, hvite prikker på forvingen. På undersiden kan bakre del av bakvingen være hvit, ellers har de ingen påfallende tegninger. Larven er naken, pølseformet og grønnlig.

Levevis

I alle fall én av artene har larver som lever på planteslekten Toxosiphon (familien Rutaceae).

Utbredelse

Artene er utbredt i Sør- og Mellom-Amerika, fra Nicaragua i nord til Bolivia i sør.
Sécurité publique Canada

Sécurité publique Canada (fullt navn: Ministère de la Sécurité publique du Canada (engelsk: Public Safety Canada) er et departement i den canadiske regjeringen med ansvar for indre sikkerhet og sivil beredskap. Departementet ble opprettet i desember 2003 gjennom en reorganisering av den føderale regjeringen, blant annet med bakgrunn i terrorangrepet 11. september 2001.
Hannibal de Stockfleth

Familie

Stockfleth var sønn av fogd og rådmann Jacob Stockfleth og Anne Bendsdatter. Han var gift to ganger, første gang i 1687 med Cathrine M. Schouberg, datter av lagmann Laurids Christensen Wendel. De var foreldre til blant andre assessor i Overhoffretten Frederik Stockfleth (1701–1748).
Etter ektefellens død i 1704 inngikk han nytt ekteskap med Maria H. Compoteller.